
Mézek illó komponenseinek vizsgálata potenciális marker vegyületek azonosítása céljából

A mézek botanikai eredetazonosítása során fontos szerepet játszik a mikroszkópos pollenanalízis, azonban egyes esetekben kisebb információértékkel bír, ugyanis bizonyos esetekben a mézekben a forrásnövény pollenje alulreprezentált vagy bele sem kerül a mézbe. Ennélfogva a mikroszkópos elemzés mellett felértékelődik az érzékszervi vizsgálatok szerepe. Mindkét vizsgálatról elmondható, hogy idő- és szakértelemigényes módszerek, valamint objektivitásukkal kapcsolatban is felmerültek aggályok. Éppen ezért a gyorsabb és objektívebb műszeres módszerek kidolgozása is fontos, melyek segítik a botanikai eredetre vonatkozó következtetések levonását.
Kutatásom célja volt 3 fajtaméz, az akác (Robinia pseudoacacia), a hárs (Tiliaceae) és a selyemfű (Ascelpias syriaca) mézek, illetve 3 vegyes virágméz illékony vegyületeinek a vizsgálata, a mézek aromájával kapcsolatos következtetések levonása, valamint potenciális marker vegyületek azonosítása. A mézek illékony komponenseinek meghatározásához GC-MS-t alkalmaztam. A mintákon elvégzett mikroszkópos pollenanalízis, illetve érzékszervi vizsgálatok eredményei igazolták, hogy az általam elvégzett illó vegyületek vizsgálata fajtamézeken történt.
Minden vizsgált méz esetén érdekes vegyületeket sikerült azonosítanom. Az akácmézek esetén kiemelt jelentőséggel bír a linalol és a botanikai marker vegyületként is azonosított cisz-linalol-oxid. Mellettük azonosítottam még hotrienolt, benzaldehidet és különböző elágazó szénláncú alkoholokat is. A legtöbb illékony vegyületet a hársmézekben detektáltam, jellemző vegyületként a transz-3(10)-karén-2-olt, a rózsa-oxidot és citronellsavat azonosítottam. A selyemfűmézek esetén az alkoholok csoportja emelkedett ki az azonosított komponensek közül. Mindhárom vizsgált mintában kiemelkedő mennyiségben volt jelen az 1-nonanol, mely a selyemfű virág és –méz jellemző komponense. Kutatásom során sor került vegyes virágmézek vizsgálatára is, melyekben nagy mennyiségben azonosítottam terpéneket és alkoholokat, illetve savakat is. Mindhárom mintában azonosítottam az alfa-pinént, mely egy rendkívül gyakori vegyület a növényvilágban, a virágillatra jellemző alkotó. Az alfa-pinénen kívül, szintén nagy területtel rendelkezett a cisz-linalol oxid és a hotrienol is.
Elmondható, hogy a műszeres méréseknek jelentős szerepe lehet a jövőben a mézek botanikai- és földrajzi eredetének vizsgálatában. Sok esetben hasznos információt nyújtanak, megerősítő, illetve kiegészítő mérésként is alkalmas használatuk.



